**I N T E R P E L Á C I Ó**

**Kaposvár Megyei Jogú Város Jegyzőjéhez**

**„Kilopták vagy kispórolták az uszoda lelátójából a tervező által előírt vízszigetelést?”**

**Tisztelt Jegyző Úr!**

Ez év április 28.-i közgyűlésen felvetettem, hogy az uszoda uniós támogatással megvalósított rekonstrukciójának 2011. évi befejezését követően az 50 méteres medence melletti lelátó alatti helyiségek rendszeresen beáztak, a penészesedés állandósult, jelentős állagromlás volt tapasztalható.

A lelátót is lefedő új sátor felállításakor bizonyítást nyert, hogy **a kivitelezési tervben szereplő, a közbeszerzési eljárásban elfogadott ajánlat szerinti csapadékvíz elleni** **szigetelést a kivitelező nem készítette el. Az is tény, hogy az önkormányzat kifizette az el nem végzett munkát.**

A 2016. évi költségvetési rendelet módosításának 4. számú függelékében közölt adatok szerint a **lelátó vízszigetelésének „javítása” közel 22 millió forintba kerül**.

A napirendi pont tárgyalásakor **azt kérdeztem,** hogy ki a felelős azért, hogy a lelátó **terv szerinti** csapadékvíz elleni szigetelését annak idején a kivitelező nem végezte el? Tesz-e lépéseket az önkormányzat a felelősség megállapítása és az okozott ár megtérítése érdekében?

**A közgyűlésen kapott válasz szerint** „*egy folyékony, kenhető vízszigetelés készült a lelátó rétegrendjében. Ezt feltártuk az uszoda sátor építése során. Nyílván történtek beázások, amiket a garanciális munka keretében a kivitelező folyamatosan javított.* ***Lehetőség lett volna arra is, hogy lehívják a teljes bankgaranciát és mással megcsináltatjuk ezt az egész lelátó felületen.*** *Mivel a sátort egy másik kivitelező építette, így az önkormányzat a garancia érvényesítésének jogát elvesztette, így most nincs lehetőség a garancia lehívására.* ***A javítást el fogjuk végeztetni”.***

A válaszban lévő szakmai és ténybeli „tévedésekkel” szemben **dokumentálható, hogy** **nem javítás történt, hanem részlegesen - csak a lelátó vízszintes síkján – pótolták a hiányzó, a kivitelezési terv szerinti bitumenes lemezzel történő csapadékvíz elleni szigetelést.**

**Az egyszer már kifizetett munka** - javításnak álcázva - a TAO kedvezmény terhére, azaz **az adófizetők pénzéből ismét kifizetésre került.**

**Tisztelt Jegyző Úr?**

**Ki adott annak idején engedélyt** arra, hogy a kivitelező a tervtől eltérjen és a kivitelezési tervben szereplő vízszigetelés helyett más, szakmailag elfogadhatatlan, másodlagos vízszigetelést készítsen?

**Ki engedélyezte,** hogy a kivitelezőnek egyszer már kifizetett, de el nem végzett munkát ismét az adófizetők pénzéből fizessék ki? **Az el nem végzett munka ismételt kifizetése mennyiben felel meg a közpénzzel való felelős módon történő gazdálkodás az Alaptörvényben és a nemzeti vagyonról szóló 2011. évi CXCVI. törvényben, mint sarkalatos törvényben rögzített alapelvnek?**

**Ki a felelős** azért, hogy az önkormányzat a garancia-, illetve a kötelező alkalmasság érvényesítésének jogát elvesztette és ezzel jelentős – közpénzből finanszírozható – anyagi hátrány keletkezett?

Várom megtisztelő válaszát.

Kaposvár. 2016. szeptember 18. Tisztelettel

 Kováts Imre

 képviselő